Mohammad Hasan Akhund

Mohammad Hasan Akhund (pashto: محمد حسن اخوند ), født mellom 1945 og 1958, er en afghansk mulla, politiker og Taliban-leder som var fungerende statsminister i Afghanistan fra 7. september 2021 til 17. mai 2023. Han var blant grunnleggerne av Taliban tidlig på 1990-tallet. Under Det islamske emiratet Afghanistan (1996–2001) var Akhund utenriksminister i Taliban-regjeringen.

Biografi 
Akhund er fra Kandahar-provinsen i det sørlige Afghanistan. Året for hans fødsel er ikke kjent, men FN har to estimater, at han er født mellom 1945 og 1950 eller mellom 1955 og 1958.

Akhund er en av veteranene i Taliban og han samarbeidet nært med Muhammed Omar, Talibans tidligere leder og Afghanistans de facto statsoverhode fra 1996 til 2001. Akhund var Afghanistans utenriksminister fra 1998 til 27. oktober 1999 og han var også visestatsminister en periode. I likhet med flere av denne generasjonen talibanledere er han rammet av FN-sanksjoner for å ha skjult terrorister.

I perioden fra 2001 til 2021 har Akhund periodevis vært aktiv i Quetta Shura, en militant organisasjon i Taliban.

Da Taliban kom til makten i Afghanistan i 2021 ble Akhund utpekt til statsminister. Utnevnelsen av ham sees på som en kompromissløsning mellom de moderate og mer ytterliggående kreftene I Taliban. Han ble innsatt 7. september 2021 og fratrådte 17. mai 2023. Han ble etterfulgt som fungerende statsminister av Abdul Kabir.

Referanser 

Afghanske politikere
Personer tilknyttet Taliban
Personer fra distriktet Panjwayi i Kandahar